বারবারা লুডেম্যান

**বারবারা লুডেম্যান** (  ; ২৮ এপ্রিল, ১৯২২ - ২০ ফেব্রুয়ারী, ১৯৯২) ছিলেন একজন জার্মান শিক্ষক ও রাজনীতিবিদ, যিনি ১৯৭৩ থেকে ১৯৭৬ সাল পর্যন্ত জার্মান জাতীয় সংসদ বুন্ডেসটাগের সদস্য হিসেবে দায়িত্ব পালন করেন। হেসে অঙ্গরাজ্যের ফ্রি ডেমোক্রেটিক পার্টির সদস্য হিসেবে বারবারা জার্মানির পারিবারিক নীতিমালার বিষয়ে কাজের জন্য বিশেষভাবে পরিচিত হয়ে ওঠেন। বিশেষ করে তিনি ফস্টার কেয়ার বা পালক-পরিবারভিত্তিক শিশু-যত্ন ব্যবস্থার উন্নয়নে অন্যতম গুরুত্বপূর্ণ ভূমিকা পালন করেন।

## জীবনী
বারবারা ভিট্টে ১৯২২ সালের ২৮ এপ্রিল হেসে অঙ্গরাজ্যের ভেট্সলার শহরে জন্মগ্রহণ করেন। তার বাবা ছিলেন খনি-প্রকৌশলী ভিলহেল্ম ভিট্টে এবং মা ছিলেন হিলডেগার্ড গ্রোসে-লীঙ্গে। ১৯৪১ সালের ১ সেপ্টেম্বর তিনি নাৎসি পার্টিতে যোগ দেন এবং পার্টিতে তার সদস্যপদ নম্বর ছিল ৮,৬৮২,৯৮৪। এর আগে তিনি ১৯৩৮ থেকে ১৯৪২ সাল পর্যন্ত একটি খামারে কাজ করেন। ১৯৪২ সালে বারবার ডুনজিগে একটি কৃষি গবেষণা প্রতিষ্ঠানে এবং ১৯৪৪ থেকে ১৯৪৫ পর্যন্ত ড্রেসডেনে অধ্যয়ন করেছিলেন। ১৯৪৭ সালে তিনি কৃষি বিজ্ঞানের শিক্ষক হিসেবে সরকারি স্বীকৃতি লাভ করেন। এরপর কর্মজীবনে তিনি বুডিঙ্গেনের আল্সফেল্ড ও গ্রুনবার্গ শহরে পড়িয়েছেন। ১৯৭০ থেকে ১৯৭৩ সাল পর্যন্ত তিনি ভেট্সলারে সিনিয়র শিক্ষক হিসেবে নিযুক্ত ছিলেন। ১৯৫০ সালের ১৪ জুন তিনি ক্রিশ্চিয়ানাকে বিয়ে করেন, যিনি শ্নেগা শহরে একজন পাস্তর ছিলেন। তবে ক্রিশ্চিয়ানা ওই বছরেই বিবাহের কিছুদিন পর মারা যান।

বারবারা লুডেম্যান ১৯৬৪ সালে ফ্রি ডেমোক্র্যাটিক পার্টিতে (এফডিপি) যোগদান করেন। সেই বছরের শেষের দিকে তিনি ভেট্সলার জেলা পরিষদে নির্বাচিত হন এবং ১৯৭৬ সাল পর্যন্ত সেখানকার দায়িত্বে থাকেন। ১৯৬৮ সালে তিনি জেলা পরিষদে এফডিপির উপনেতা হন। ১৯৭০ সাল থেকে তিনি গ্রামীণ নারী সমিতির ভেট্সলার শাখার সভাপতি হিসাবেও দায়িত্ব পালন করেন। ১৯৭৩ সালের ৪ সেপ্টেম্বর কার্ল-হারম্যান ফ্লাখের স্থলাভিষিক্ত হিসেবে লুডেম্যানকে বুন্ডেস্টাগে নিযুক্ত করা হয়, যিনি দায়িত্বকালীন মারা যান। বুন্ডেস্টাগে থাকাকালীন তিনি অর্থনৈতিক কমিটি এবং যুব, পরিবার ও স্বাস্থ্য কমিটির সদস্য ছিলেন। এছাড়া তিনি শ্রম ও সামাজিক শৃঙ্খলা কমিটির সহকারী সদস্য ছিলেন। তিনি পারিবারিক নীতিমালা সম্পর্কিত বিষয়ে ফ্রি ডেমোক্র্যাটিক পার্টির সংসদীয় মুখপাত্র হিসেবে কাজ করতেন।

জেলা পরিষদ ও বুন্ডেস্টাগে নিজের কার্যকালকালে তিনি জার্মান পারিবারিক নীতিশাস্ত্রে একজন সুপরিচিত ব্যক্তিত্ব হিসেবে উদ্ভূত হন; বিশেষ করে দত্তক-শিশুসংক্রান্ত (ফস্টার কেয়ার) বিষয়গুলিতে। জেলা কাউন্সিলর হিসেবে তিনি বার্লিনের শিশুদের জন্য স্থানীয় "ফোস্টার হোম" (দত্তক-ঘর) পরিচালনা ও সংযুক্ত করার দায়িত্বে ছিলেন। বুন্ডেস্টাগে দায়িত্বকালীন তার অন্যতম প্রধান লক্ষ্য ছিল এমন একটি আইন প্রণয়ন করা, যা নিশ্চিত করবে যে কোনো দত্তক শিশুকে তার ইচ্ছার বিরুদ্ধে জন্মদাতা পিতামাতার কাছে ফেরত পাঠানো যাবে না। এছাড়াও "শিশু দত্তক প্রদান আইন" (অ্যাডপশন প্লেসমেন্ট অ্যাক্ট) নিয়ে আলোচনা চলাকালীন এই বিষয়ে আইনি প্রতিকার সংক্রান্ত একটি বিধান অন্তর্ভুক্ত করার পক্ষেও যুক্তি উপস্থাপন করেন। ১৯৭৪ সালে বুন্ট পত্রিকায় তার সমালোচনা করা হয়, যেখানে তার বিরুদ্ধে "ছোট বাচ্চাদের তাদের বাড়ি থেকে তুলে নেওয়ার" অভিযোগ আনা হয়।

লুডেম্যানের খ্যাতি ও পদমর্যাদার পরেও ১৯৭৬ সালে তার দল এফডিপি তাকে বাদ দিয়ে অন্য একজন জ্যোষ্ঠ প্রার্থীর পক্ষে অবস্থান নেয়, যার ফলে তিনি তালিকায় ১৪তম স্থানে চলে যান এবং ভোটে নির্বাচিত হতে পারেননি। তখন তিনি ভেট্সলারে নির্বাচনী অঞ্চলেও পরাজিত হন, যেখানে তিনি ৮.৭% ভোট পান। তার মেয়াদ শেষ হওয়ার পর ১৯৭৬ সালের ১৩ ডিসেম্বর তিনি বুন্ডেসটাগ ত্যাগ করেন।

১৯৭৫ সালে লুডেম্যানকে "ফিতাসহ ফেডারেল ক্রস অফ মেরিট" পদকে সম্মানিত করা হয়। ১৯৭৯ সালে তাকে হেসে রাজ্যের সম্মান সনদও প্রদান করা হয়। লুডেম্যান ১৯৯২ সালের ২০ ফেব্রুয়ারি ভেট্সলারে মারা যান।

## তথ্যসূত্র

বিষয়শ্রেণী:১৯২২-এ জন্ম
বিষয়শ্রেণী:১৯৯২-এ মৃত্যু
বিষয়শ্রেণী:নাৎসি জার্মানির রাজনীতিবিদ
বিষয়শ্রেণী:জার্মান বংশোদ্ভূত ব্যক্তি
বিষয়শ্রেণী:জার্মান রাজনীতিবিদ
বিষয়শ্রেণী:নাৎসি পার্টির সদস্য